Go tshegetsa kgang ya bone, lekwalo leno la Vatican le nopola “mokgwa wa bogologolo” wa Katoliki. Lekgotla leno le bolela gore tota le mo thanolong ya Septuagint ya Dikwalo Tsa Sehebera, e e kwadilweng pele ga metlha ya Bokeresete, ka metlha leina la Modimo le ne le ranolwa e le Kyʹri·os, lefoko la Segerika le le kayang “Morena.” Ka jalo, lekgotla leno le gatelela gore “le Bakeresete kwa tshimologong ga ba ise ba ko ba bitse Modimo thaterakeramatone.” Le fa go ntse jalo, mafoko ao ga a dumalane le bosupi jo bo utlwalang sentle jo bo leng teng. Dikhopi tsa bogologolo tsa Septuagint di ne di na le leina la Modimo le kwadilwe ka tsela eno יהוה, mme e seng Kyʹri·os. Balatedi ba ga Keresete ba lekgolo la ntlha la dingwaga ba ne ba itse leina la Modimo e bile ba le dirisa. Jesu o ne a bua jaana fa a ne a rapela Rraagwe: “Ke ba itsisitse leina la gago.” (Johane 17:26) Mme mo thapelong ya ga Jesu ya sekao e e itsegeng, o ne a re ruta gore re rapele re re: “Rraarona yo o kwa magodimong, a leina la gago le itshepisiwe.”—Mathaio 6:9.